લોકગીતો એ લોકવિદ્યાનો એક પ્રકાર છે. એ માનવજીવનની ઉત્પત્તિથી અંતકાળની વિધિ સુધીનાં છે. એમાં જન્મથી માંડી લગ્ન અને મૃત્યુ સુધીના સમયનું ગાન છે. હાલરડાં, મુંડનક્રિયા, વ્રતો, નવરાત્રિ, લગ્નોત્સવ, શ્રીમંત, કુટુંબજીવન, મરશિયા, રાજિયા, પ્રત્યેક ગીતમાં વિવિધ રસ હોય છે. શૃંગાર, વીર, કરુણ, વત્સલ, સમર્પણ, મિલન જેવા અનેક ભાવો હોય છે. (૧) ભાવોની વિવિધતા (૨) સાર્થકતા અને સાર્વજનિકતા (૩) સાદી, સરળ અને તળપદી ભાષા (૪) નિખાલસતા (૫) વાસ્તવિકતા અને સ્વાભાવિક સચ્ચાઈ (૬) નિરાડંબરતા (૭) ભાષાની પરિવર્તનશીલતા (૮) પ્રવાહિતા (૯) કંઠસ્થ. આવી નવ જેટલી વિશેષતાઓ લોકગીત ધરાવે છે.